በሃገሪቱ የባቡር ፕሮጀክቶች ላይ ለሚሳተፉ ባለሙያዎች የቴክኖሎጂና የእውቀት ሽግግር እየተደረገ ነው
አዲስ አበባ ፣ ህዳር 25 ፣ 2006 (ዋኢማ) – በሃገሪቱ እየተከናወኑ ያሉት የባቡር ፕሮጀክቶች ላይ የቴክኖሎጂና የእውቀት ሽግግር እንዲኖር እየተሰራ መሆኑን የኢትዮጵያ ምድር ባቡር ኮርፖሬሽን አስታወቀ።የተለያዩ ባለድርሻ አካላት በጉዳዩ ላይ እየመከሩ ነው የሚገኙት።ኮርፖሬሽኑ ቀደም ሲል ከአዲስ አበባ ዩኒቨርስቲ ጋር በመተባበር ስልጠናዎችን ሲሰጥ የቆየ ሲሆን፥ በአሁኑ ወቅትም 500 ያህል ማኔጂንግ ኢንጂነሮችን እያሰለጠነ መሆኑም ተመልክቷል። ከዚህ ጋር በተያያዘ 30 የባቡር ቴክኒሺያኖች  ሩሲያ በሚገኘው ሴንት ፒተርስበርግ ዩኒቨርስቲ እንዲሰለጥኑ እና 27 የኮርፖሬሽኑ ሰራተኞችም ቻይና ሄደው ሙያዊ ስልጠና እንዲያገኙ መደረጉን የኮርፖሬሽኑ ዋና ስራ አስፈፃሚ ዶክተር ኢንጅነር ጌታቸው በትሩ ተናግረዋል። የእውቀትና የቴክኖሎጂ ሽግግሩን በተሻለ ደረጃ ለማዳረስ የሚደረገውን ጥረት ለማቀላጠፍም ባለድርሻ አካላት በቅንጅት መስራት እንደሚኖርባቸው ነው በምክክር መድረኩ ላይ የተገለፀው። የአዲስ አበባ ቀላል ባቡርን ጨምሮ የሰበታ ሜኢሶ እንዲሁም የሰበታ ደወሌ የምድር ባቡር ፕሮጀክቶች የሚገኙ ሰራተኞች ናቸው  የቴክኖሎጂና የእውቀት ሽግግሩ ላይ እየተሳተፉ የሚገኙት። በዚህ የምክክር መድረክ ላይ የዩንቨርስቲ ምሁራን፣ ከስራ፣ ቤቶች እና ከተማ ልማት ሚኒስቴር የተወከሉ ሃላፊዎች፣ ከጥቃቅንና አንስተኛ ተቋማት የተውጣጡ ባለሙያዎች እንዲሁም የተለያዩ ባለድርሻ አካላት ተገኝተዋል። (ኤፍ.ቢ.ሲ)